După succesele cailor lui Alex Ferguson, și bidiviul lui Harry Redknapp a făcut spectacol în cursele hipice!
Caii deținuți de managerii britanici au câștigat curse la celebra întrecere de la Cheltenham Festival.
Alex Ferguson a antrenat-o pe Manchester United timp de 27 de ani și a câștigat zeci de trofee, printre care și două Ligi ale Campionilor.
Monmiral și Protektorat l-au făcut fericit pe Ferguson
Dar acesta a părut cel puțin la fel de fericit după ce caii săi, Monmiral și Protektorat, s-au impus în curse la celebra întrecere hipică Cheltenham Festival.
"Am așteptat 20 de ani pentru o victorie și acum am avut parte de două în doar 20 de minute. Este incredibil! Fotbalul a fost viața mea și o victorie în Derby sau câștigarea unui trofeu au fost ceva special, dar aici e vorba de alte simțiri, doar mă bucur de curse și las antrenorii să se ocupe de cai și de jockey", a declarat Sir Alex. Fostul manager al lui United a urmărit cursele alături de un alt antrenor, Sam Allardyce, și de fostul său căpitan, Bryan Robson.
Redknapp are microbul curselor de la bunica sa
Un alt manager celebru care s-a bucurat de o victorie la Cheltenham a fost Harry Redknapp (ex - Bournemouth, West Ham, Portsmouth, Southampton, Tottenham, QPR, Iordania, Birmingham), al cărui bidiviu, Shakem Up'Arry, a câștigat și el o întrecere. "Dragostea pentru cursele de cai e moștenită de la bunica mea. Ea era agent de pariuri când acest lucru era încă ilegal, așa că ajungea în arest la Poplar Police Station în fiecare săptămână.
Eu și Sir Alex iubim cursele. Sigur că iubim încă și fotbalul, cele două sporturi nu se exclud. Pentru mine această victorie înseamnă mai mult decât dacă aș fi câștigat 'Sunt celebru, scoate-mă de aici!'. E una dintre cele mai fericite zile din viața mea", a mărturisit Redknapp. Cei doi nu sunt singurii antrenori celebri care dețin cai curse, un altul fiind Max Allegri.
Foto - Getty Images
Urmăriți SPORT.RO și pe Google News